**Informatīvais ziņojums par Eiropas Savienības stratēģijas Baltijas jūras reģionam projektu izstrādāšanas instrumenta projektu “Novēršamas hospitalizācijas Baltijas jūras reģionā: organizatoriskas un tehnoloģiskas inovācijas primārajā veselības aprūpē, lai paaugstinātu veselības aprūpes sistēmas izmaksu efektivitāti (InnoHealth)”**

Eiropas Savienības stratēģija Baltijas jūras reģionam (turpmāk – ESSBJR[[1]](#footnote-1)) ir pirmā Eiropas Savienības (turpmāk – ES) iekšējā stratēģija Eiropas makroreģionam, kuras pamatā ir inovatīva un integrēta ilgtermiņa pieeja ES politiku īstenošanai Baltijas jūras reģionā. ESSBJR ir orientēta uz sadarbības stiprināšanu starp Baltijas jūras reģiona valstīm. Ziemeļu Dimensijas Sabiedrības veselības un sociālās labklājības Partnerības Sekretariāts, kas koordinē sadarbību  [ESSBJR](http://ec.europa.eu/regional_policy/cooperation/baltic/index_en.htm) Rīcības plāna veselības prioritātes īstenošanu, ir atbalstījis projekta “Novēršamas hospitalizācijas Baltijas jūras reģionā: organizatoriskas un tehnoloģiskas inovācijas primārajā veselības aprūpē, lai paaugstinātu veselības aprūpes sistēmas izmaksu efektivitāti (InnoHealth)” (turpmāk – *InnoHealth*) pieteikuma sagatavošanu iesniegšanai ESSBJR projektu izstrādāšanas instrumenta (turpmāk – projektu izstrādāšanas instruments[[2]](#footnote-2)) organizētajā projektu pieteikumu uzsaukumā finansējuma saņemšanai galvenā projekta *InnoHealth* pieteikuma sagatavošanai.

Projektu izstrādāšanas instrumentaprojekta *InnoHealth* mērķis ir sagatavot projekta pieteikumu galvenajam projektam *InnoHealth*, kurš tiks iesniegts ES līdzfinansēto projektu uzsaukumā. Projektu izstrādāšanas instrumentaprojektam *InnoHealth* jānodrošina šādu aktivitāšu izpilde:

1. Jāsniedz pašreizējās situācijas raksturojums attiecīgajā jomā, tajā skaitā, sniedzot informāciju par projektiem, kas tiek / ir tikuši realizēti.
2. Galvenā projekta *InnoHealth* plāns, kas ietver:
   * darba plānu, kurā uzskaitītas projekta aktivitātes un rezultāti;
   * potenciālo projekta partnerību veidošana;
   * aptuvens budžeta plāns.
3. Ziņojums par galvenā projekta *InnoHealth* finansējuma iespējām un ceļvedis, kurā norādīti soļi, kas tiks sperti pēc projektu izstrādāšanas instrumentaprojekta *InnoHealth* beigām.

Gadījumā, ja galvenais projekts *InnoHealth* ietvers investīciju detaļas, tad projektu izstrādāšanas instrumentaprojekts *InnoHealth* var tikt izmantots, lai izstrādātu arī iepriekšēju galvenā projekta *InnoHealth* ilgtspējas izpēti.

Projektu izstrādāšanas instrumenta projektā *InnoHealth* Nacionālais veselības dienests (turpmāk – NVD) plāno piedalīties vadošā partnera statusā un kā sadarbības partneri plāno piedalīties Klaipēdas universitāte (Lietuva) un Lundas universitāte (Zviedrija).

Plānots, ka galvenais projekts *InnoHealth* turpinās Ziemeļu Dimensijas Partnerības Sabiedrības veselības un sociālās labklājības sekretariāta iniciētā Baltijas jūras reģiona transnacionālās sadarbības programmas projekta “Sabiedrības veselības uzlabošana, veicinot vienlīdzīgi pieejamu augstas kvalitātes primārās veselības aprūpes sistēmu (ImPrim)” (turpmāk – projekts ImPrim) iesākto darbu inovatīvu risinājumu izveidē veselības aprūpē. Projektā ImPrim NVD darbojās kā sadarbības partneris veicot darba paketes “Finanšu instrumentu uzlabošana primārās veselības aprūpes pakalpojumu nodrošināšanai” koordināciju. Pamatojoties uz projekta ImPrim rezultātiem, Latvijā ir ieviesti uz iniciatīvu orientēti motivējoši primārās veselības aprūpes pakalpojumu apmaksas sistēmas elementi, kas balstās uz sniegto pakalpojumu apjomu (kapitācija) un sasniegtajiem rezultātiem, kuri tiek kvantitatīvi noteikti izmantojot konkrētus indikatorus. Galvenais projekts *InnoHealth* balstīsies arī uz Pasaules Veselības organizācijas iniciētā pētījuma “Ambulatorās aprūpes sensitīvie stāvokļi Latvijā” rezultātiem. Pētījums norādīja uz ievērojamām iespējām samazināt hospitalizāciju apjomu pie noteiktām diagnozēm, bet diemžēl pakalpojumu sniedzējiem nav pietiekamu zināšanu kā šīs iespējas ieviest praksē. Galvenais projekts *InnoHealth*, pielietojot inovatīvas tehnoloģijas, pilotējot un izvērtējot dažādus modeļus, izveidojot ne-medicīnisku programmu veselības aprūpes profesionāļiem, varētu ieviest dzīvē organizatoriskus un tehnoloģiskus risinājumus, kas paaugstinātu visas veselības aprūpes sistēmas izmaksu efektivitāti.

Galvenā projekta *InnoHealth* mērķis būs paaugstināt veselības aprūpes sistēmas izmaksu efektivitāti, samazinot hospitalizāciju skaitu pacientiem ar noteiktām diagnozēm, kuras var ārstēt ambulatori. Mērķis tiks sasniegts stiprinot primāro veselības aprūpi, īpašu vērību veltot komandas darba uzlabošanai, sadarbībai ar sabiedrības veselības sektoru, uz pacientu orientēta veselības aprūpes modeļa uzlabošanai, lai labāk vadītu pacientu veselības vajadzību nodrošināšanu. Ieviešot galvenā projekta *InnoHealth* rezultātus praksē, samazināsies stacionāros uzņemto personu skaits ar noteiktām diagnozēm, jo tiem nepieciešamie veselības aprūpes pakalpojumi tiks iespējami maksimāli nodrošināti pacientu dzīves vietu tuvumā. Uzlabojot komunikāciju starp primārās veselības aprūpes, sekundārās ambulatorās veselības aprūpes un sociālās aprūpes speciālistiem, izveidojot ne-medicīniska rakstura apmācību programmu pakalpojumu sniedzējiem veselības aprūpes organizācijā, samazināsies nepamatoto pakalpojumu skaits un pacientam pakalpojumu varēs nodrošināt pakalpojumu sniedzējs ar zemākajām izmaksām. Racionālākas pakalpojumu organizācijas rezultātā veselības aprūpes pakalpojumus varēs nodrošināt lielākam skaitam pacientu.

Galvenā projekta *InnoHealth* aktivitātes būs orientētas uz veselības nevienlīdzības samazināšanu, stiprinot primāro veselības aprūpi. Demogrāfiskas, ekonomiskas un sociālas izmaiņas sabiedrībā, kā arī pieaugošās izmaksas veselības aprūpes pakalpojumu nodrošināšanā, kas saistītas ar jaunu tehnoloģiju ieviešanu un paaugstinātu pieprasījumu pēc veselības aprūpes pakalpojumiem no pacientu puses, rada nepieciešamību pēc reformām veselības aprūpes sistēmās, tajā skaitā ierobežotie finanšu līdzekļi ES valstīs rada nepieciešamību mainīt pastāvošo veselības aprūpes kārtību, racionalizējot to, kas ir arī galvenā projekta *InnoHealth* sagaidāmais rezultāts.

Galvenā projekta *InnoHealth* mērķis atbilst ES veselības politikas vadlīnijām Health 2020, kuru viens no mērķiem ir universālas veselības aprūpes sistēmas nodrošināšana, galvenā projekta *InnoHealth* aktivitātes sakrīt arī ar ES izaugsmes stratēģijas “Eiropa 2020” mērķiem par sociālo iekļaušanos un nabadzības risku samazināšanu, it īpaši gados veciem cilvēkiem, lai viņiem nepieciešamā aprūpe būtu pieejama mājas apstākļos vai iespējami tuvu dzīvesvietai un tā būtu izmaksu efektīva.

Projektu izstrādāšanas instrumentaprojektu *InnoHealth* atbilstoši projekta pieteikumam paredzēts īstenot no 2016.gada janvāra līdz 2017.gada februārim un plānotais finansējums NVD ir 19 600 EUR apmērā, t.sk. 16 660 EUR projektu izstrādāšanas instrumenta finansējums un 2 940 EUR nepieciešamais līdzfinansējums (skatīt 1.tabulu).

1.tabula

**Projektu izstrādāšanas instrumentaprojekta *InnoHealth* realizācijai plānotais finansējums, EUR**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **2016.gads** | | | **2017.gads** | | | **KOPĀ** | | |
| Kopā | tai skaitā | | Kopā | tai skaitā | | Kopā | tai skaitā | |
| Instru-menta finan-sējums | Nepiecie-šamais līdzfinan-sējums | Instru-menta finan-  sējums | Nepiecie-šamais līdzfinan-sējums | Instru-menta finan-  sējums | Nepiecie-šamais līdzfinan-sējums |
| Atlīdzība (EKK1000), t.sk. | 9 622.40 | 8 179.04 | 1 443.36 | 481.12 | 408.95 | 72.17 | 10 103.52 | 8 587.99 | 1 515.53 |
| Atalgojums (EKK1100) | 7 785.74 | 6 617.88 | 1 167.86 | 389.29 | 330.90 | 58.39 | 8 175.03 | 6 948.78 | 1 226.25 |
| Darba devēja VSAOI (EKK1210) | 1 836.66 | 1 561.16 | 275.50 | 91.83 | 78.05 | 13.78 | 1 928.49 | 1 639.21 | 289.28 |
| Preces un pakalpojumi (EKK2000) | 9 349.60 | 7 947.16 | 1 402.44 | 146.88 | 124.85 | 22.03 | 9 496.48 | 8 072.01 | 1 424.47 |
| **Kopā** | **18 972.00** | **16 126.20** | **2 845.80** | **628.00** | **533.80** | **94.20** | **19 600** | **16 660** | **2 940** |

Atbilstoši EUSBSR projektu izstrādāšanas instrumenta rokasgrāmatai (Manual[[3]](#footnote-3)), projektu izstrādāšanas instrumentaprojekta *InnoHealth* realizācijā iesaistītā personāla izmaksām, tai skaitā arī tādiem izdevumiem kā telpu noma un komunālie maksājumi, noteikta standarta stundas likme 11.00 EUR apmērā un astoņas stundas ir maksimālais darba stundu skaits dienā. Personāla izmaksas tiks atlīdzinātas, balstoties uz darba laika uzskaites lapām un rokasgrāmatā noteikto standarta stundas likmi. NVD gadījumā, lai ievērotu Ministru kabineta 2013.gada 29.janvāra noteikumus Nr.66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” atalgojuma noteikšanā, projekta īstenošanā iesaistītajiem darbiniekiem tiek noteikta šādas stundu likmes:

* projekta vadītājam (32.amata saime “Projektu vadība”, IIIA līmenis, 11.mēnešalgu grupa, 3.kategorija) NVD amatu sarakstā noteikta mēnešalga 1 382 EUR apmērā. Ņemot vērā to, ka 2015.gadā vidēji mēnesī tiek strādāts 166,17 stundas, tad stundas likme ir 8,32 EUR stundā jeb 10,28 EUR stundā ieskaitot darba devēja obligātās sociālās apdrošināšanas iemaksas. Starpība 0,72 EUR apmērā novirzīta uz pozīciju “Preces un pakalpojumi” īres maksas un komunālo pakalpojumu nomaksai (skatīt 2.tabulu);
* vecākajam ekspertam (35.amata saime “Politikas ieviešana”, III līmenis, 10.mēnešalgu grupa, 3.kategorija) NVD amatu sarakstā noteikta mēnešalga 1 174 EUR apmērā. Ņemot vērā to, ka 2015.gadā vidēji mēnesī tiek strādāts 166,17 stundas, tad stundas likme ir 7,07 EUR stundā jeb 8,74 EUR stundā ieskaitot darba devēja obligātās sociālās apdrošināšanas iemaksas. Starpība 2,26 EUR apmērā novirzīta uz pozīciju “Preces un pakalpojumi” īres maksas un komunālo pakalpojumu nomaksai (skatīt 2.tabulu).

2.tabula

**Informācija par projektu izstrādāšanas instrumentaprojekta *InnoHealth* plānotās darba samaksas sadalījums starp ekonomiskās klasifikācijas kodiem, EUR**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Stundas | | | Stundas likme, EUR\* | Stundas likme, EUR\*\* | Izdevumi sadalījumā pa EKK | | | |
| 2016 | 2017 | Kopā | 1000 | 1100 | 2000 | Kopā |
| projekta vadītājs | 800 | 40 | 840 | 11.00 | 10.28 | 8 635.20 | 6 986.97 | 604.80 | 9 240 |
| vecākais eksperts | 160 | 8 | 168 | 11.00 | 8.74 | 1 468.32 | 1 188.06 | 379.68 | 1 848 |
| KOPĀ | 960 | 48 | 1 008 | x | x | 10 103.52 | 8 175.03 | 984.48 | 11 088 |

\*stundas likme atbilstoši EUSBSR projektu izstrādāšanas instrumenta rokasgrāmatai

\*\* stundas likme atbilstoši Ministru kabineta 2013.gada 29.janvāra noteikumiem Nr.66

Vecākais eksperts uz 0,2 slodzi galvenokārt pildīs grāmatveža funkcijas, tādēļ viņa pakalpojumi būs nepieciešami tikai noteiktu funkciju veikšanai. Ar projekta vadītāju un vecāko ekspertu tiks noslēgts terminēts līgums par konkrētu pienākumu pildīšanu uz projekta darbības laiku, esošo amata vietu ietvaros.

Projektu izstrādāšanas instrumentaprojekta *InnoHealth* tāmē izdevumi paredzēti personāla atlīdzībai, komandējumiem, semināru un sanāksmju organizēšanai un atsevišķa budžeta līnija citiem izdevumiem, kas atbilstoši Latvijas izdevumu kodēšanas sistēmai atbilst ekonomiskās klasifikācijas kodam 2000 “Preces un pakalpojumi”. Lielākie izdevumi paredzēti komandējumiem un semināra organizēšanai. Projekta laikā paredzētas trīs projekta vadības grupas sanāksmes, kā arī paredzēts apmeklēt Baltijas jūras reģionu valstu veselības aprūpes politikas veidotājus, lai noskaidrotu katras valsts vajadzības un vēlmes dalībai galvenajā projektā. 2016.gada decembrī Rīgā plānots organizēt divu dienu semināru par projekta rezultātiem un sanāksmi, kurā plānots ka piedalīsies visi galvenā projekta *InnoHealth* konsorcija partneri.

Dalība sēklas naudas projektos nodrošina iespēju iegūt ne tikai jaunāko informāciju par citu valstu pieredzi racionālas veselības aprūpes sistēmas veidošanā, bet arī iesaistīties to veidošanā. NVD jau ir iepriekšēja pieredze Baltijas jūras reģiona transnacionālās sadarbības programmas projektu (projekts ImPrim un projekts “Sociālo apstākļu uzlabošana primārās veselības aprūpes pakalpojumu sniedzējiem Baltijas jūras reģiona valstu mazapdzīvotos rajonos ar tele-konsultāciju un tele-mentoringa ieviešanu, novēršot veselības aprūpes profesionāļu aizbraukšanu no mazapdzīvotām teritorijām, kā arī viņu profesionālo izolētību (PrimCareIT)”) īstenošanā un uz zinātniskiem pierādījumiem balstītu un labākajai starptautiskajai praksei atbilstošu priekšlikumu sagatavošanā veselības aprūpes un sabiedrības veselības politikas veidošanai Latvijā.

Lai NVD varētu veiksmīgi nodrošināt ESSBJR projektu izstrādāšanas instrumentaprojekta *InnoHealth* realizāciju ar iespēju piedalīties ES līdzfinansētos projektos, kura rezultātu ieviešana būtiski ietekmētu veselības aprūpes sistēmas efektivitāti ierobežota finansējuma apstākļos, ir nepieciešams papildus finansējums programmas 70.00.00 “Citu Eiropas Savienības politiku instrumentu projektu un pasākumu īstenošana” apakšprogrammā 70.09.00 “Citu Eiropas Savienības politiku instrumentu projektu un pasākumu īstenošana veselības nozarē” līdzfinansējuma nodrošināšanai 2016. gadā 2 846 EUR apmērā un 2017. gadā 94 EUR apmērā, kura piešķiršanai, atbilstoši Likuma par budžetu un finanšu vadību 24.panta trešajai daļai, ir nepieciešams attiecīgs Ministru kabineta lēmums.

Veselības ministrs G.Belēvičs

06.01.2016 11:52

1587

I.Andersone

67876187, Inese.Andersone@vm.gov.lv

1. Eiropas Savienības stratēģijas Baltijas jūras reģionam (ESSBJR) mājaslapa: http://www.balticsea-region-strategy.eu/ [↑](#footnote-ref-1)
2. Eiropas Savienības stratēģijas Baltijas jūras reģionam Projektu izstrādāšanas instrumenta (Seed Money Facility) mājaslapa: http://seed.eusbsr.eu/ [↑](#footnote-ref-2)
3. Seed Money Facility Manual, 2013.gada februāris: <http://seed.eusbsr.eu/images/downloads/2013.03.15_Facility%20Manual_FINAL.pdf> [↑](#footnote-ref-3)